விசுவநாத சாத்திரி

மாயூரம் விசுவநாத சாத்திரி (Mayuram Viswanatha Sastri) (1893–1958) ஓர் கருநாடக இசையமைப்பாளர் ஆவார். “ஜெயதி ஜெயதி பாரத மாதா” என்ற தேசபக்தி பாடலால் இவர்  மிகவும் நினைவுகூரப்படுகிறார். “இந்தியத் தாய்க்கு வெற்றி வெற்றி” என்று மொழிபெயர்க்கப்பட்ட இந்தப் பாடல் தென்னிந்தியாவின் பாரம்பரிய பாடகர்களிடையே மேடையில் பாடும் ஒரு பாடலாக மாறியது. 1948ஆம் ஆண்டு வெளியிடப்பட்ட இவரது பாரத் பஜன் என்ற புத்தகத்தில் உள்ள 18 பாடல்களில் இதுவும் ஒன்று. இதில் பாரத் மாதா (அன்னை இந்தியா) மற்றும் மகாத்மா காந்தியைப் புகழும் பாடல்கள் இடம் பெற்றுள்ளன. இவரது பல வெளியீடுகளில் இந்நூலும் ஒன்றாகும். மேலும் அனைத்திந்திய வானொலியின் 13 அத்தியாயங்களில் ஆவணப்படமாகவும் எடுக்கப்பட்டுள்ளது.

 ஆரம்பகால வாழ்க்கை மற்றும் பின்னணி 
விசுவநாத சாத்திரி 1893 நவம்பர் 27 அன்று இராமசாமி கணபாடிகள் மற்றும் பாலம்பாள் லட்சுமி ஆகியோருக்கு மாயூரம் என்று அழைக்கப்படும் மயிலாடுதுறை அருகேயுள்ள தேரழுந்தூரில் பெற்றோரின் ஆறு குழந்தைகளில் இரண்டாவது குழந்தையாகப் பிறந்தார். அன்றைய வழக்கப்படி சமசுகிருதப் படிப்பைப் பெற திருவையாறு கல்யாண் மகால் சமசுகிருதக் கல்லூரியில் சேர்க்கப்பட்டார். அங்கு வேதங்களையும் சிறிது காலம் படித்தார். பின்னர், ஆங்கிலக் கல்வியைப் பெற மையிலாடுதுறை நகராட்சி உயர்நிலைப் பள்ளியில் சேர்ந்தார்.

சிறு வயதிலிருந்தே கருநாடக இசை மீது ஆர்வம் கொண்ட  இவர், தேவகோட்டை தசவாத்தியம் வெங்கடராம ஐய்யங்கர், நாமக்கல் நரசிம்ம ஐய்யங்கர் மற்றும் சிமிழி சுந்தரம் ஐயர் போன்றவர்களின் கீழ் பயிற்சி பெற்றார்.

 வாழ்க்கை வரலாறு 
1912 ஆம் ஆண்டில் தனது பள்ளிக் கல்வியை முடித்த விசுவநாதன் பள்ளி ஆசிரியராக சேர்ந்தார். 1913இல் கமலாம்பாள் என்பவரை மணந்தார். 1915 இல் இவரின் பெற்றோர் இறந்து போயினர். பின்னர் திருச்சிராப்பள்ளிக்கு குடிபெயர்ந்த இவர் ஆசிரியராகவும் இசைக்கலைஞராகவும் ஆனார். இதற்கிடையில், விசுவநாதன் ஆர்மோனியம் வாசிப்பில் தேர்ச்சி பெற்றார். மேலும் ஆலத்தூர் வெங்கடேச ஐயரை சந்தித்தார். சிறிது காலம் ஹரிகதா கலாட்சேபத்தில் கவனம் செலுத்தினார். பின்னர் காரைக்குடிக்கு குடிபெயர்ந்து இசை ஆசிரியராகப் பணியாற்றினார். 1921இல் சென்னை திரும்பினார்.

 இறப்பு 
இவரது ஒரே மகள் பிறந்த பிறகு ஒரு வருடத்திற்கும் குறைவாகவே உயிர் பிழைத்தாள். 1935இல் இவர் தனது மனைவியையும் இழந்தார். விசுவநாத சாஸ்திரி 1958 டிசம்பர் 31 அன்று ஜம்சேத்பூரில் காலமானார்.

 மேற்கோள்கள் 

 வெளி இணைப்புகள் 

 Royal Carpet Carnatic Composers: Mayuram Vishwanatha Shastri 
 Some facts about the composer...
 http://www.trinitymirror.net/news/mayuram-viswanatha-sastri/

பகுப்பு:1958 இறப்புகள்
பகுப்பு:மயிலாடுதுறை மாவட்ட மக்கள்
பகுப்பு:1893 பிறப்புகள்
பகுப்பு:கருநாடக இசைக் கலைஞர்கள்